জিনিস-পত্রের দাম বাড়ে, কিন্তু বেতন বা মজুরি সেই অনুযায়ী বাড়ে না৷ এমন অভিযোগ কার না নেই! মালিক ও শ্রমিক পক্ষের মধ্যে রফা হলে বেতন অল্পস্বল্প বাড়ে বটে৷ তা নিয়েই সন্তুষ্ট থাকতে হয়৷ কিন্তু রাজনৈতিক নেতাদের আয় কে বেঁধে দেবে? সেটা না হয় তাদের রাজনৈতিক দল স্থির করে দিল৷ কিন্তু মন্ত্রী বা সংসদ সদস্যদের ক্ষেত্রে বিষয়টি আলাদা৷ জার্মানির সংবিধান অনুযায়ী সাংসদরা নিজেরাই নিজেদের বেতন স্থির করেন৷ সরকারি বা রাজনৈতিক বিষয়ে যতই বাকবিতণ্ডা হোক না কেন, নিজেদের স্বার্থের প্রশ্নে সাংসদদের মধ্যে মোটামুটি ঐকমত্য দেখা যায়৷ এবারও তাই হলো৷ জার্মান সংসদের নিম্ন কক্ষের সদস্যদের বেতন এক লাফে বেশ কিছুটা বেড়ে গেল৷ তবে একইসঙ্গে দুর্নীতির আশ্রয় নিলে তাঁদের শাস্তির মেয়াদ আরও বাড়িয়ে দেওয়া হলো৷